沙拿無意離開利物浦 伊蒂哈德打孫興民主意
2024年05月02日 23:01
東網電視
更多新聞短片
孫興民同沙拿都係英超頂尖前鋒。(Getty Images)
利物浦前鋒穆罕默德沙拿上年成為沙特球會爭奪目標，傳聞伊蒂哈德曾開價1.5億鎊收購被拒，原本預計伊蒂哈德會喺今個夏天捲土重來，不過最新消息話沙拿無意離隊，利物浦新總監亦準備同沙拿續約。據報伊蒂哈德準備轉章，改打熱刺前鋒孫興民主意。
沙拿同利物浦合約只剩1年，不過領隊高普離隊亦唔代表佢都會走人，「紅軍」新總監米高愛華士一向係呢位埃及前鋒嘅支持者，據報佢將會向沙拿開出新合約。據《The Athletic》報道，沙特方面雖然對沙拿仍有興趣，但肯定唔會再出上年嘅天價搶人，亦令轉會機會大大降低。
著名記者Rudy Galetti爆料，伊蒂哈德已準備好代替方案，目標係南韓前鋒孫興民，Galetti透露：「伊蒂哈德揀中孫興民做沙拿代替者，佢哋仍然想簽沙拿，但睇目前緩慢嘅進展，孫興民呢個名字開始變得重要。」孫興民同熱刺合約去到2025年夏天，而且熱刺有權延長多1年，伊蒂哈德搶人亦要動用巨額轉會費。